Ek'èdaedzęę̀ k'e ı̨nǫ̀ǫ̀ dǫ łǫ ageèhkw'ee sìı elà ı̨łè zǫ gıaɂı̨ gınadì.
Zezì edecheekeè xè elà yìetła-le ı̨lè,
eyıts'ǫ whatsǫǫ̀ nageèht'e ı̨lè gınadì.
Eyıt'à kǫ̀ta Tıberıas gots'ǫ dǫ mǫ̀hdaa elà t'à geèɂe.
Edı̨į̀ Zezì łèt'è k'eèyaı̨htı eyıts'ǫ edı̨į̀ dǫ shègıazhe ı̨lèe sìı ekǫ dàgı̨ı̨de.
Zezì eyıts'ǫ wecheekeè ekǫ geèhkw'e-le nǫǫ̀ dǫ hazǫǫ̀ gık'èhoèhzà ekò k'achı̨ elà yìı nagı̨ı̨de,
Zezì hagı̨ı̨wǫ ha kǫ̀ta Capernaum ts'ǫ̀ nageèht'e.
Zezì łèt'è wet'à ts'eedaa elı̨
Įnǫ̀ǫ̀ dǫ Zezì gıaɂı̨ ekò dageehke,
“K'àowo,
dàht'e jǫ nǫǫ̀neetła?”
gıìhdı.
Zezì hadı,
“Ehkw'ı anaxèehsı̨,
t'aahwhǫ ts'ǫ̀ łèt'è ghǫ shèahzhe t'à sekaahwhǫ hǫt'e,
naxıdaà enıìyah nàhòwo t'à sekaahwhǫ nıìle.
Łèt'è tsį̀wı ha sìı gha eghàlaahda-le,
hanìkò łèt'è wet'à welǫ whìle ts'ǫ̀ aahda ha sìı gha eghàlaahda.
Dǫ-wet'àaɂàa-deè eyı łèt'è naxıghàɂà ha.
Ededı̨ sìı Nǫ̀htsı̨-Gotà wınì k'ę̀ę̀ eghàlaeda wek'èedzǫǫ̀ ayı̨į̀là hǫt'e,”
hadı.
Zezì edeghǫ hadı tł'axǫǫ̀ dǫ dageehke,
“Nǫ̀htsı̨ dànì wegha eghàlats'eeda ha goı̨hwhǫ?”
gıìhdı.
Zezì hadı,
“Nǫ̀htsı̨ sìı dıı hanì eghàlaahda ha naxı̨ı̨hwhǫ:
dǫ naxıts'ǫ̀ yı̨ı̨hɂàa sìı ehkw'ı adı weahwhǫ ha,”
gòhdı.
Eyıt'à hagıìhdı,
“Godaà enıìyah deè hoı̨htsı̨ nı̨dè weghàà ehkw'ı aı̨dı nets'ı̨ı̨hwhǫ ha.
T'akwe whaà gocho ekìı-ka nèk'e ‘manna’ ts'edı gı̨ı̨ɂà ı̨lè,
enı̨htł'è k'e dek'eèhtł'è:
‘Yak'e gots'ǫ łèt'è goghànııdì,’ ”
Zezì ts'ǫ̀ hagedı.
Zezì gots'ǫ̀ hadı,
“Ehkw'ı anaxèehsı̨,
Moses ededı̨ yak'e gots'ǫ łèt'è naxıghàı̨dì nıìle,
hanìkò Setà ededı̨ sìı yak'e gots'ǫ łèt'è wedeèdlı̨ı̨ naxıghàı̨dì hǫt'e.
Yak'e gots'ǫ hodàèhtłaa sìı ededı̨,
Nǫ̀htsı̨ wełèt'è hǫt'e,
dıı nèk'e dǫ geedaà agohɂı̨,”
gòhdı.
Zezì ts'ǫ̀ hagedı,
“K'àowo,
jǫ gots'ǫ ı̨daà eyı łèt'è goghàı̨dı,”
gıìhdı.
Eyıt'à Zezì edeghǫ dıı hadıì xàyaı̨htı,
“Sı̨ eyı łèt'è wet'à ts'eedaa aht'e.
Amìı sets'ǫ̀ at'ı̨ı̨ sìı k'achı̨ deèhdì hǫı̨lı̨ ha-le,
eyıts'ǫ amìı wegha ehkw'ı aehsı̨ı̨ sìı k'achı̨ tı ghaewı ha-le.
Hanìkò dıı hanaxèehsı̨ ı̨lè,
‘Seahɂı̨,
hanìkò ı̨łaà naxıgha ehkw'ı aehsı̨-le.’
Setà dǫ hazǫǫ̀ seghàı̨laa sìı sets'ǫ̀ agede ha,
amìı sets'ǫ̀ at'ı̨ı̨ sìı naweehɂà hǫı̨lı̨ ha-le.
Sınì k'ę̀ę̀ eghàlaehda ha yak'e gots'ǫ jǫ nèehtła nıìle,
hanìkò amìı sı̨ı̨hɂàa sìı ededı̨ wınì k'ę̀ę̀ eghàlaehda ha ahjà.
Amìı sı̨ı̨hɂàa sìı dıı hanıwǫ:
dǫ hazǫǫ̀ seghàı̨laa sìı ı̨łè kò seghǫ dıkǫetła ha-le,
hanìkò nǫǫde dzęę̀ k'e nı̨dè hazǫǫ̀ nagìdà agehłe ha.
Dǫ hazǫǫ̀ Weza ts'ǫ̀ nageɂa xè gıgha ehkw'ı ahodıı sìı welǫ whìle ts'ǫ̀ geeda ha,
Setà hanì ha nıwǫ hǫt'e.
Amìı ehkw'ı aehsı̨ sı̨ı̨hwhǫǫ sìı nǫǫde dzęę̀ k'e nı̨dè naìdà awehłe ha,”
Zezì hadı edeghǫ gode.
“Yak'e gots'ǫ łèt'è dıı nèk'e ts'ǫ̀ ajàa sìı eyı aht'e,”
Zezì hadı t'à Israel got'ı̨į̀ gıghǫ sǫagedı.
Hagedı,
“Dıı Joseph weza Zezì nì-ı̨t'e?
Wetà eyıts'ǫ wemǫ gık'èts'eezǫ hǫt'e.
Eyıt'à dànìghǫ edeghǫ hadı,
‘Yak'e gots'ǫ hodàèhtła,’ ”
gedı.
Zezì gots'ǫ̀ hadı,
“Seghǫ sǫahdı-le.
Setà jǫ ts'ǫ̀ sı̨ı̨hɂàa sìı dǫ sets'ǫ̀ ayehɂı̨ lenǫsıı,
dǫ wı̨ı̨zìı sets'ǫ̀ ade ha dìì.
Hanìkò dǫ sets'ǫ̀ ajà nı̨dè nǫǫde dzęę̀ k'e naìdà awehłe ha.
Nakwenàoɂǫǫ dıı hanì gı̨ı̨tł'è ı̨lè:
‘Nǫ̀htsı̨ dǫ hazǫǫ̀ hoghàgoehtǫ ha,’
gedı ı̨lè.
Dǫ hazǫǫ̀ Setà weyatıì gıìkw'o xè gık'ę̀ę̀ eghàlaedaa sìı sets'ǫ̀ aget'ı̨.
Dǫ wı̨ı̨zìı Gotà aɂı̨ whìle,
Nǫ̀htsı̨ wets'ǫ ne sìı ededı̨ zǫ Gotà eɂı̨ hǫt'e.
Ehkw'ı anaxèehsı̨,
amìı ehkw'ı adı sı̨ı̨hwhǫǫ sìı welǫ whìle ts'ǫ̀ edaa sìı hòt'a weghǫ̀t'ǫ hǫt'e.
Sı̨ łèt'è wet'à ts'eedaa aht'e.
T'akwe whaà naxıcho ekìı-ka nèk'e ‘manna’ ts'edı gı̨ı̨ɂà ı̨lè,
hanìkò ełaàgı̨ı̨dè.
Ekò dıì yak'e gots'ǫ łèt'è dıı nèk'e ts'ǫ̀ ajàa sìı jǫ wheda hǫt'e.
Dǫ yeghǫ shètı̨ı̨ sìı ełaàwı ha-le.
Yak'e gots'ǫ łèt'è dıı nèk'e ts'ǫ̀ ajàa sìı,
eyı aht'e.
Dıı łèt'è dǫ yeghǫ shètı̨ nı̨dè welǫ whìle ts'ǫ̀ eda ha.
Dıı łèt'è sezhį̀į̀ hǫt'e,
dıı nèk'e dǫ hazǫǫ̀ gıgha hǫt'e,
wet'à dǫ eda ha,”
Zezì gòhdı.
Zezì hadı t'à Israel got'ı̨į̀ sıì gıgha nezı̨-le t'à ełets'ǫ̀ hagedı,
“Eyı dǫ ayìı ayèhdı?
Dànì wezhį̀į̀ ghǫ shèts'etı̨į̀ agole ha?”
gedı.
Zezì gots'ǫ̀ hadı,
“Ehkw'ı anaxèehsı̨,
Dǫ-wet'àaɂàa-deè wezhį̀į̀ aahdè xè wedoò aahdǫ lenǫsıı,
aahda ha nıìle.
Dǫ sezhį̀į̀ ghǫ shètı̨ xè sedoò edǫǫ sìı welǫ whìle ts'ǫ̀ edaà awììdlà hǫt'e,
eyıts'ǫ nǫǫde dzęę̀ k'e naìdà awehłe ha.
Sezhį̀į̀ sìı weghǫ shèts'etı̨ wedeèdlı̨ hǫt'e,
eyıts'ǫ sedoò sìı wet'à ts'eedaa wedeèdlı̨ hǫt'e.
Amìı sezhį̀į̀ ghǫ shètı̨ xè sedoò edǫǫ sìı,
sexè nàdè ha,
eyıts'ǫ sı̨ sı wexè nàhdè ha.
Setà edaa elı̨ı̨ sìı jǫ ts'ǫ̀ sı̨ı̨hɂà hǫt'e,
eyıts'ǫ Setà wets'ıhɂǫ̀ sı̨ ehda hǫt'e.
Eyı xèht'eè amìı seghǫ shètı̨ı̨ sìı sets'ıhɂǫ̀ eda ha hǫt'e.
Dıı łèt'è sìı yak'e gots'ǫ nììtła hǫt'e.
Naxıcho ‘manna’ ghǫ shègıazhee sìı ełaàgı̨ı̨dè,
hanìkò amìı dıı łèt'è ghǫ shètı̨ı̨ sìı welǫ whìle ts'ǫ̀ eda ha hǫt'e,”
gòhdı.
Zezì hadıì kǫ̀ta Capernaum ełègehdèe-kǫ̀ goyìı dǫ hoghàgoehtǫ.
Zezì wecheekeè łǫ gıts'ǫǫ̀ nageèhde
Dǫ łǫ Zezì k'èè k'egedèe sìı hadıì gıìkw'o ekò hagedı,
“Dàdıı hoghàgoehtǫǫ sìı gogha dezhì dìì.
Weyatıì ts'ìhchı ha gogha dìì,”
gedı.
Dǫ eyı ghǫ sǫagedı Zezì gok'èezǫ t'à gots'ǫ̀ hadı,
“Dàehsı̨ı̨ sìı naxık'èch'a aehsı̨ nì?
Dǫ-wet'àaɂàa-deè edı̨į̀ gots'ǫ at'ı̨ı̨ sìı naxıdaà ı̨dòo anajà nı̨dè weghǫ dàahwhǫ ha?
Yedàyeh Nezı̨ı̨ wet'à ts'eeda hǫt'e,
dǫ wezhį̀į̀ t'asìı elı̨ nıìle.
Ayìı ghǫ gohdee sìı Yedàyeh Nezı̨ı̨ wets'ǫ hǫt'e,
eyı yatı wet'à ts'eeda hǫt'e.
Hanìkò naxıta dǫ mǫ̀hdaa gıgha ehkw'ı aehsı̨-le,”
Zezì gòhdı.
Kèhogı̨į̀hwho gots'ǫ amìı gıgha ehkw'ı-ahodı ha-le eyıts'ǫ amìı k'aodèe gotł'aàyehtè ha sìı Zezì gok'èezǫ hǫt'e.
Eyıt'à hagòhdı,
“Eyı ts'ıhɂǫ̀ dıı hanaxèehsı̨ ı̨lè,
‘Setà dǫ sets'ǫ̀ ayı̨į̀là lenǫsıı dǫ wı̨ı̨zìı sets'ǫ̀ ade ha dìì,’ ”
gòhdı.
Ekò gots'ǫ,
dǫ łǫ Zezì xè aget'ı̨ ı̨lèe sìı ek'èt'à nageèhde,
gıxè k'edè-le agejà.
Zezì edecheekeè hoònǫ-daats'ǫ̀-nàke ts'ǫ̀ hadı,
“Dànìghǫ naxı̨ sı sets'ǫǫ̀ naahdè-le?”
gòhdı.
Sımon-Peter yets'ǫ̀ hadı,
“K'àowo,
amìı ts'ǫ̀ ats'ejà lì?
Nı̨ zǫ neyatıì t'à welǫ whìle ts'ǫ̀ ts'eeda hǫt'e.
Nı̨ sìı Nǫ̀htsı̨ wets'ǫ Degaı anet'e wek'èts'eezǫ,
eyı gogha ehkw'ı-ahodı,”
yèhdı.
Zezì edecheekeè ts'ǫ̀ hadı,
“Naxı̨ hazǫǫ̀ hoònǫ-daats'ǫ̀-nàke aaht'ee sìı naxìhchì t'ıį̀t'e.
Hanìkò naxıta ts'ǫ ı̨łè sìı wehłı̨ı̨ hǫt'e,”
gòhdı.
(Eyı hadıı sìı Zhıdàà,
Sımon-Iscarıyot weza,
ayèhdı.
Zhıdàà,
ededı̨ wecheekeè hoònǫ-daats'ǫ̀-nàke gota wheda kò,
nǫǫde-ı̨dè Zezì,
k'aodèe gotł'aàyehtè ha hǫt'e.)